|  |  |
| --- | --- |
| Številka:  | 024-7/2022-3340-37 |
| Datum: | 19. 12. 2023 |

**Zadeva: Zapisnik 7. seje Delovne skupine za trajni dialog z javnimi zavodi v kulturi**

**Pričetek seje:** 19. 12. 2023, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Pavla Jarc
2. Vesna Horžen
3. Natalija Polenec
4. Jure Novak
5. Peter Baroš, MK
6. Tjaša Pureber, MK

**Ostali prisotni:**

1. Alekzander I. Blatnik, MK

**Opravičeno odsotni:**

1. Goran Milovanović
2. Borut Batagelj
3. Blaž Peršin
4. Mojca Jan Zoran

**Dnevni red:**

1. Potrditev zapisnika 6. seje delovne skupine;
2. Razprava o spremembah Resolucije o Nacionalnem programu za kulturo;
3. Razprava o predlogu Pravilnika o določitvi kriterijev za status nevladnih organizacij v javnem interesu;
4. Refleksija dela dialoške skupine v letu 2023;
5. Razno (določitev datumov in tem sej v letu 2024 itn.).

**Sklep 1: Člani delovne skupine potrjujejo dnevni red 7. seje Delovne skupine za trajni dialog z javnimi zavodi v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 6. seje Delovne skupine za trajni dialog z javnimi zavodi v kulturi.**

**Sklep 2: Člani delovne skupine potrjujejo zapisnik 6. Seje Delovne skupine za trajni dialog z javnimi zavodi v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Razprava o spremembah Resolucije o Nacionalnem programu za kulturo**

Tjaša Pureber je povzela razloge za spremembe Nacionalnega programa za kulturo (v nadaljevanju NPK). Izpostavila je predvsem izredne dogodke (vojne, inflacija, poplave), ki jih prejšnji NPK ni omenjal in nanje ni bil pripravljen, umanjkanje akcijskega načrta ter operativne strukture resolucije, ki bi ga omogočal. Razložila je, da področje kulture potrebuje novo medsektorsko vizijo. Povedala je, da sta trajnost in zeleni prehod pomembna elementa strukturnih razmislekov. Poudarila je tudi medresorsko povezovanje, saj so v pripravi dokumenta sodelovala številna ministrstva, ministrstvo je upoštevalo in realiziralo tudi številne konkretne predloge deležnikov. V akcijskem načrtu bo jasno razvidno, kako bodo ostala ministrstva sodelovala pri realizaciji kulturnih vsebin, ukrepi se bodo smiselno povezovali. V dokument so vključene globalne in evropske smernice ter številne nacionalne strategije.

Natalija Polenec je povedala da bodo do 5. januarja 2024 poslali komentarje in predloge.

Vesna Horžen je opozorila na nekaj manjših nejasnosti, denimo število zaposlenih v javnih zavodih na strani 10 ter pri digitalizaciji na strani 21. Knjižničarji si želijo, da bi imel NPK več poudarka na področjih knjige, založništva in knjižnic. Predlagala je, da se oblikuje nacionalni program za spodbujanje bralne pismenosti.

Jure Novak je povedal, da se je pri prvem branju osredotočil predvsem na svoje področje – uprizoritvene umetnosti. Opozoril je, da pogreša vprašanja urejanja sistema javnih uslužbencev, ki je za javne zavode pomembna tema. Meni tudi, da je disproporcionalno izpostavljen sodobni ples, glede na delež sektorja, ki ga ta zastopa, čeprav področje podpira. Dokument se mu zdi dober in zelo ambiciozen.

Vesna Horžen je dodala, da se tudi sama strinja, da je dokument spisan zelo spoštljivo do vseh področji kulture. Besedo spoštljiv je uporabila zato, ker trenutno veljavni NPK te dimenzije nima, saj je do kulturnikov deloval zelo pokroviteljsko. Povedala je, da se ji novi NPK zdi izredno partnerski in spoštljiv.

**Sklep 3: Člani skupine so se seznanili z osnutkom nacionalnega programa za kulturo. Komentarje bodo posredovali do 5. januarja 2024 ali kasneje tokom javne razprave.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Pravilnika o določitvi kriterijev za status nevladnih organizacij v javnem interesu**

Jure Novak je predlagal, da se drugič v dokumentu jasneje zapiše, kaj točno se spreminja in zakaj. Pravi, da ima zadržke predvsem glede področja medijev.

Natalija Polenec je predstavila težave muzejev, ki so povezani v stanovsko društvo, a tako ne morejo več delovati kot nekoč zaradi spremembe zakonodaje na drugih ministrstvih. Opozorila je, da je treba razmisliti, kako se lahko uredijo področja takšnih organizacij, saj so pomembne zaradi strokovnega izpopolnjevanja in povezovanja.

Vesna Horžen je povedala, da se s podobnimi problemi srečujejo tudi v Združenju splošnih knjižnic.

**Sklep 4: Člani delovne skupine na predlog Pravilnika o določitvi kriterijev za status nevladne organizacije nimajo dodatnih komentarjev, opozorili so le na medije in pomanjkljivostih v primerih stanovskih društev javnih zavodov.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Refleksija dela dialoške skupine v letu 2023**

Tjaša Pureber je povedala, da je ministrstvo skozi skupino pridobilo številne pomembne informacije in predloge, ki jih poskuša realizirati v največji možni meri.

Vesna Horžen je povedala, da je NPK odraz tega, da je ministrstvo poslušalo predloge in se jih poskuša držati. Zdi se ji, da je prvič zares mogoče komunicirati z ministrstvom.

Pavla Jarc se je strinjala. Povedala je, da se ji zdi, da je dialog zelo produktiven in misli, da bo prinesel rezultate.

Peter Baroš je povedal, da je posebnost te skupine ravno dejstvo, da ni samoumevna. Dodal je, da predstavniki javnih zavodov zastopajo zelo raznoliko polje dejavnosti znotraj javnega sektorja. Zdi se mu dobro, da bi javni zavodi to skupino videli tudi kot možnost dialoga znotraj javnih zavodov - sploh glede primerov dobrih praks.

Natalija Polenec je mnenja, da je takšen dialog izredno pomemben. Zdi se ji, da je treba znanja in izkušnje deliti med sabo. Poudarila je, da bi bilo potrebno stremeti k več medresorskega sodelovanja med ministrstvi.

1. **Razno**

Tjaša Pureber je predlagala, da skupina določi datume za seje v naslednjem letu. Prav tako je prosila, da se opredelijo do datumov skupnih sej, in sicer 29. maj in 27. november. Seje bodo v letu 2024 potekale 14. februarja, 27. marca, 19. junija in 9. oktobra.

Seja se je zaključila ob 10:45.

**Zapisal:**

Alekzander I. Blatnik, študent

**Podpis:**

Jure Novak,

predsednik Delovne skupine za trajni dialog z javnimi zavodi v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine